Robinin biisi liian seksikäs joensuulaisille: "Pyydämme lapsillemme vapautusta tapahtumasta"

Kati Oksman

Pop-tähti Robinin on määrä esiintyä Suomen suven avauksessa, joka on Joensuussa perjantaina kello 18.00 alkaen. Tarkoitus on, että Robinin kanssa Laulurinteellä laulaa noin 6 500 koululaista. Osa vanhemmista pitää kuitenkin yhteislauluksi valittua Hula hula -kappaletta sopimattomana lasten yhteislauluksi. Koululaisten äiti Petra Kaurila otti asiaan kantaa sunnuntain Karjalaisessa.

– Tässä poimintoja Robinin Hula Hula -kappaleesta: ”Sä tanssit. Vesipisarat luisuu sun iholla. Kun katon sua. Oot jumalatar sun revityissä farkkushortseis. Niin lähellä, et tunnen paitas läpi sykkeen. Sä lähdet mua kuljettaan. Muut miettii mihin me hävittiin. Teet sun vartalolla silmukkaa. Myötäilen sun jokaista liikettä. Kun me kaadutaan. Me jäädään tänne makaamaan hiekalle. Sun lanteet pyörii. Lanteet iskee hula hula. Kun me kaadutaan, aaaa, hula hula.” Kappaleessa tyttö nähdään seksiobjektin asemassa ja seksuaalisen himon kohteena, Kaurila kirjoittaa.

Kaurila kirjoittaa olevansa järkyttynyt "tällaisesta kasvatuksellisesta vastuuttomuudesta lapsia ja heidän kasvuaan kohtaan."

Kaurila on saanut näkemykselleen tukea Karjalaisen tekstiviestipalstalla, jossa paheksutaan "seksilaulua".

Lisäksi tapahtuman Facebook-sivuilla yksi kommentoija kertoo, että toivoo lapsilleen vapautusta tapahtumasta.

Joensuun kristillisdemokraateista perussuomalaisiin siirtynyt kaupunginvaltuutettu Marjatta Räty kehuu Kaurilan kirjoitusta.

– Petra Kaurilan mielipide edusti todellista vanhemman vastuuta, jota pitäisi ainutkertaisena Suomen juhlavuonna vielä erityisesti korostaa ja kannustaa! Räty kirjoittaa keskiviikon Karjalaisessa julkaistavassa mielipidekirjoituksessaan.

Uutisen Hula hula-kappaletta kohdistuneesta kritiikistä julkaisi ensimmäisenä Yle. (LINKKi: http://yle.fi/uutiset/3-9638481?origin=rss)

Ylen mukaan Räty on jopa vaatinut kappaleen poistamista käymällä kaupunginjohtajan ja varhaiskasvatus- ja koulutusjohtajan juttusilla sekä soittanut kaupunginhallituksen puheenjohtajalle.